Iḍrisen imenza i yuran s teqbaylit, yella-d deg-sen usnulfu deg tira d iḍrisen n Boulifa akked Belɛid At Ʃli. Deg useggas n 1913 Boulifa yerra ddehn-is ɣer tsekla timawit i d-yejmeɛ deg yiwen n udlis iwumi yefka isem « Cours de deuxième année », iswi-ines agejdan deg tira n yeḍrisen-a d asemres-nsen deg uselmed, tira-nsen macci d tira taseklant. Dehbia Abrous teḥseb Boulifa d amezwaru yuran s tutlayt n teqbaylit maca d Belɛid Ait Ʃli i d amezwaru i dyesnulfan deg tewsatin n tsekla tatrart, ɣef waya i d-tenna : « Ameskar amezwaru n tsekla taqbaylit d Belɛid Ait Ʃli, yemmut deg useggas n 1950, yemmut d ameẓyan di leɛmer-is 39 n yiseggasen. Yura yiwen n udlis ssuffγen-t-id tezrigin FDB deg useggas n 1962 s uzwel « Ittafttaren n Belaid n zzman aqbur ».